
Nova paradigma

Vse kaže, da vstopamo v novo obdobje; oz​načuje ga intenzivno delo za reinterpreta​cijo preteklosti. Interesenti iz zbora komu​nističnega nasledstva so ponovno dokazali, da eno govorijo in drugo delajo. Govorijo, da se je treba od preteklosti odlepiti in se usmeriti v prihodnost, v resnici pa je pre​teklost predmet njihovega osrednjega zani​manja. Instinktivno namreč čutijo, da je zanje samo v preteklosti tisti prostor, v ka​terem lahko iščejo svojo legitimnost – upravičenost za svoj obstanek. Sedanjost je namreč prostor, ki terja zagotavljanje do​brin – stvari, ki so potrebne za obstoj posa​meznika in skupnost. Sedanjost terja torej ustvarjalnosti. To pa je področje, ki je bilo iz njihovega duhovnega sveta izrinjeno. Izrinila ga je neka druga sposobnost – spo​sobnost manipuliranja.

To sposobnost so komunisti razkazovali ved​no in povsod – tudi v Sloveniji. Da se je tisoč ljudi naselilo v svetu, ki jim je bil v vseh kom​ponentah življenja ne samo tuj, ampak celo sovražen, da so si ta svet v nekaj letih podre​dili, za to so morali biti tako virtuozni mojstri v ravnanju z ljudmi, da je vsako vlakno njiho​ve biti brnelo od tega mojstrstva. Zato jim je bil uspeh zagotovljen. Toda to je bil tudi uspeh, ki mu niso mogli vliti pravega, resnič​nega in trajnega življenja. Vzdrževali so ga lahko samo tako, kakor so ga dosegli – z ma​nipuliranjem. To pa ne more prav dolgo trajati. In res ni trajalo več kot pol stoletja. Nastopil je resničen čas z resničnimi proble​mi, ki jih z manipulacijo nikakor ni bilo mo​goče več reševati. Manipulacija je zadoščala samo še za en uspeh: da so kljub vsemu, kar se je v njihovi režiji zgodilo, ostali na oblasti. Temeljev za novo življenje pa z manipulacijo ni bilo mogoče postaviti. Novi čas je namreč zahteval resnično politiko. Zanjo pa komuni​sti niso in nimajo talenta. Zato se morajo vračati v preteklost.

Komunisti so pol stoletja živeli od preteklo​sti. O njej so uveljavili dve interpretaciji ali dve razlagi, ki sta imeli sicer izhodiščno oprijemališče v resničnosti, končno podobo pa jima je dala partijska ideologija. Tej se je posrečilo, da jo je fiksirala v nepremaglji​vost mita. Ena interpretacija preteklosti je nosila oznako revolucija, druga pa narodno​osvobodilni boj.

Na prvi interpretaciji je gradil Kardelj. Kar​delj je utemeljeval upravičenosti partije do oblasti na revoluciji. Revolucija, njena ideo​logija in njena pragmatika, je bila poglavitna Kardeljeva skrb, narodnoosvobodilni boj ali, bolje, enobe se je moral zadovoljevati z vlogo spremljajočega aranžmaja.

S tem se je nehote pokazala tudi določena zanimiva resničnost: Pokazalo se je, da je v središču vsega vedno bila revolucija kot način prevzema oblasti, boj z okupatorjem pa je bil nekaj drugotnega – samo način, kako je bilo mogoče mobilizirati ljudi za središčne revolucionarne cilje. Na mit o revoluciji se je Kardelj mogel opirati zaradi dveh okoliščin. Prvič revolucija za njegovega življenja v do​mačem prostoru še ni začela kazati vse neza​dostnosti za spoprijemanje z zahtevami živ​ljenja; drugič pa je bila revolucija kot način reševanja družbenih problemov v svetov​nem, tudi evropskem, merilu še vedno spre​jemljiva – njen blišč je sicer že temnel, a se je bilo nanjo še mogoče legitimno sklicevati. Po Kardeljevi smrti, zlasti v poznih osemdesetih letih, pa je kriza družbe, ki jo je vzpostavila revolucija in ki je bila zgrajena na revolucio​narnih premisah, napredovala do te mere, da je že začela klicati po radikalni spremembi.

S tem pa je revolucija ne samo izgubila viso​ko mesto razsodnice nad stvarmi – kako so in kako niso - ampak je tudi bila odrinjena na tisto obrobje, od koder prej ali slej vse izgine v zunanjo temo. Ko se je izkazalo, da revolu​cija niti življenja ne more več nositi, kaj šele da bi vzdrževala začetne obljube o koncu zgo​dovine in o izmiritvi vseh stvari, se je morala izpostaviti radikalni kritiki. To pa je bil njen konec, zakaj revolucija je živela tudi od tega, da se je kritična misel sploh ni smela dotak​niti. Revolucija je bila diskreditirana, diskre​ditirana pa je bila tudi epoha, ki jo je revolu​cija odprla, potem pa jo je morala zapustiti, ne da bi ji bila podelila tisto izpopolnitev, ki jo je obljubljala. Z revolucijo sedaj ni bilo mo​goče ničesar več početi.

Kardeljevski čas je minil in napočil je pokar​deljevski čas. Njegovo bistveno določilo je bilo v tem, da je narodnoosvobodilni boj ali enobe sedaj dajal poglavitno možnost za legi​timiranje partijske oblasti. Kakor je bila ne​koč revolucija tista, ki je komunistom po​deljevala pravico do vodilne politične vloge, tako je to pravico sedaj obetal dajati boj proti okupatorju ali boj za narodovo svobodo. Vsa partijska ideološka središča, vse ustanove in vsi mediji, ki so v ta središča gravitirali, so čez noč prenehali govoriti o revoluciji in se osredotočili na boj proti okupatorju ali kar se jim je zdelo še bolj imenitno, na boj proti fa​šizmu. Od dveh interpretacij zgodovine je, kakor se pogosto dogaja, tista, ki je bila do sedaj tako rekoč v rezervi, prevzela, ko je prva izgubila osnovno verodostojnost, nosil​no vlogo. Vse sile, ki so odgovorne za ideolo​ški del projekta, so to interpretacijo začele opremljati z vsem, kar se jim je zdelo, da mora imeti, če naj bi opravljala svojo vlogo v novih razmerah. Treba jo je bilo modernizira​ti, treba je bilo adaptirati njeno celotno iko​nografijo, na novo je bilo treba premisliti njene simbole. Delo kot rečeno še traja in še zdaleč ni končano, pa tudi tako lahko ni, kot se je od začetka zdelo.

Zgodile so se bile medtem nekatere reči, ki tudi tej interpretaciji preteklosti niso več pu​ščale povsem prostega poleta. Tudi tu se je namreč pojavila kritika, prostor za interpretacijo ni bil več prazen in ni več dopuščal poljubne obdelave. Tu so sedaj že bile nekate​re omejitve, mimo katerih ni bilo mogoče več enostavno iti. Pojavljala se je celo nujnost apologetike, ki je, kot znano, velika sovraž​nica mitske formulacije preteklosti. Čas je bil sicer še sorazmerno ugoden, doma in zunaj, a so tu že bile neke meje in omejitve, ki jih je morala ideologija upoštevati, če naj bi njeni izdelki bili sprejemljivi za trg, ki se je bil se​daj vzpostavil.

Vse torej ni šlo več, kot pravimo, gladko; po​glavitna stvar pa je bila v tem, da so novi mi​totvorci – novi interpreti – začeli kazati znake utrujenosti. Ta sicer še ni načela njihovega splošnega zagona in vztrajnosti, očitno pa ni bilo več tiste iznajdljivosti, ki nas je z njiho​ve strani vedno presenečala. Nekatere reši​tve in nekatere njihove kretnje so včasih že bile takšne, da smo pomislili, da so začeli usihati izviri, ki so nekoč tako bogato in razkošno napajali njihovo gibanje. Človek se ni mogel znebiti vtisa, da se je tudi na tej strani začel proces staranja: Še je bila volja – te jim sploh ni manjkalo – a je bila bolj podob​na nečemu, kar je zgolj zunaj in nima več notranje moči. Ni bilo očitno več tistih sil, ki se iz notranjega navdiha, iz sebe spet in spet obnavljajo.

Potem ko so torej koristniki komunistične dediščine modro zapustili pozicije revolucije, so, kot rečeno, zagledali novo možnost v eno​beju in ga sklenili narediti za nosilca nove legitimitete. Da se jim bo dejstvo, da so revo​lucijo nehvaležno prepustili minulosti in po​zabi, zamerilo, se niso bali, ker so pravilno računali na pozabljivost ljudi. Tu torej ni bilo težav, težave pa so se, kot smo nekoliko že nakazali, pojavile v enobeju samem! Z njim so bila namreč povezana neka dejstva, ki so bila tako trdno tu, da jih ni bilo mogoče več ne videti. V zavesti javnosti ta dejstva zaradi polstoletne ideološke blokade sicer niso bila prisotna na delujoč način, natanko pa so se jih zavedali tisti, ki so bili sedaj odgovorni za ideološko obdelavo enobeja.

Ta dejstva so naslednja: prvič, narodnoosvo​bodilni boj ni bil boj za osvoboditev naroda, kar ta izraz v normalnem jeziku pomeni, am​pak je bil to partijski projekt za izvedbo revo​lucije; drugič, komunistična gverila je z načrtnim izzivanjem okupatorja in s fizičnim nasiljem nad ljudmi, za katere se je upraviče​no pričakovalo, da se bodo partijskemu pro​jektu uprli, ustvarila revolucionarno situa​cijo, ki je nujno prešla v državljansko vojno; tretjič, državljanska vojna v Sloveniji ni mo​gla potekati drugače kot tako, da je stran, ki je morala braniti svoja življenja in svojo po​dedovano omiko, nujno terjala od okupa​torja, da izpolni naloge, ki so mu naložene po mednarodnem pravu; četrtič, soobstajanje z okupatorjem, ki je tako nastalo, ni imelo no​bene od značilnosti, ki veljajo za kolabora​cijo; nobena od političnih sil, ki so se ude​ležile državljanske vojne na strani protiko​munistov, ni storila ničesar, kar bi ji kakor​koli jemalo nacionalno integriteto; petič, po kapitulaciji italijanske armade so bile eno​bejevske komunistične sile uporabljene iz​ključno za boj z ideološkim slovenskim na​sprotnikom italijanske sile pa, ne samo, da niso bile za svoje zločine kaznovane, ampak so bile celo priznane kot vojaški in včasih celo politični zavezniki; šestič, zadnja posle​dica enobeja pa je bil povojni holokavst, ki je zasekal neozdravljivo rano v narodovo biolo​ško in politično substanco, množični povojni eksodus svobodnjaških političnih sil pa je narodovo ranjenost samo usodno dopolnil.

To je nekaj poglavitnih dejstev, ki jih sploh ne bi bilo, ko ne bi bilo enobeja; vsa ta dejstva pa so taka, da bistveno izničujejo sporočilno poved, ki tiči v izrazu narodnoosvobodilni boj. Skratka, nemogoče je, da bi razumno človeško bitje govorilo o narodnoosvobodil​nem boju in se hkrati zavedalo zgoraj opisa​ne dejanskosti. Toda enobe je bil za postkomuniste zadnje ideološko oporišče in ga je zato bilo treba brezpogojno rešiti. Kaj torej napraviti?

Ni bilo mogoče napraviti nič drugega kot ta dejstva ignorirati. Čeprav so bila očitno tu, čeprav so štrlela nad vsem drugim, čeprav so vpila in kričala, se je bilo treba delati kot da jih ni. To pa ni preprosto. Človek ima v sebi vgrajen neki čut, ki mu ne dovoljuje, da bi zanikal dejstva, ki so vsem na očeh in si​cer pred tistimi, ki ta dejstva poznajo. Temu čutu pravimo sram. Če hoče torej človek neka javna dejstva javno zanikati, mora prej sebe tako prirediti, da v sebi ukine, iz sebe izreže, od sebe odstrani sram. Ena od defini​cij človeka je namreč tudi ta, da je človek bi​tje, ki zardeva. Če pa je človek sebe tako ustrojil, da več ne zardeva, potem je v sebi vzpostavil stanje brez-sramnosti ali ne​sramnosti. To seveda ne ostane skrito, pola​goma se stanje, ki se je uveljavljalo v no​tranjosti, začne kazati tudi na zunaj. Zato imamo v galeriji sedanjih javnih obrazov tudi takšne, ki se je na njih očitno naselila nesramnost. Res je, za svoje obraze nismo sami krivi. Obrazi so različni: zanimivi, vsakdanji, simpatični, lepi, prazni, klavrni, pa tudi tako čudoviti, da se nam zdi, da se jih nikoli ne bomo mogli nagledati. A za obraze sami nismo odgovorni. Če pa se komu na obraz naseli nesramnost, potem bi po premi​sleku le rekli, da je tak človek za to vsaj de​loma tudi sam kriv.

So pa seveda tudi izjeme. V ideoloških siste​mih, ki so se izoblikovali v dvajsetem sto​letju, se je kot zgodovinska novost pojavil tudi tip človeka, ki je deloma z osebnim napo​rom deloma pa z dolgim obstajanjem v ob​močju specifične miselnosti, sebe tako prire​dil, da je mogel videti svet kot prostor, v ka​terem niso več stvari, ki so nekaj po sebi in v katerem niso več ljudje, ki so nekaj po sebi, ampak so v njem vse stvari in vsi ljudje samo orodja, ki so potrebna za obstajanje sistema. Za takšne ljudi ne obstaja več nobena dvoj​nost. Dvojnost bi se bila vzpostavila, ko bi v svetu obstajale stvari po sebi; ker pa stvari ne obstajajo po sebi, ampak obstajajo predvsem po tem, da so orodja, so stvari v zideologiziranem svetu v bistvu enake. Ker stvari niso več naravne in različne, so možne vse kombi​nacije in vse stvari lahko soobstajajo, če je to v interesu ideologije. Ideološko do kraja izde​lanega človeka nič ne sili, da bi zardeval, pa tudi nobene kazni mu za to ni treba plačeva​ti. To je zdaj normalen človeški obraz, saj nad stvarmi ne dela nobenega nasilja: so takšne, kakršne so: vedno enake, vedno na razpolago.

Kar smo pravzaprav hoteli povedati, je na​slednje. O enobe je na ideološki način mo​goče govoriti samo tako, da se določena zgo​dovina ignorira. Če pa se v svetu govori, ka​kor da v njem določenih stvari, za katere večina ljudi ve, da so, ni; če ljudje nasploh tak govor sprejmejo, bodisi zato, ker imajo od tega idejne, politične ali stvarne koristi, bo​disi zato, ker so od dolgega nasilja tako de​moralizirani, da v sebi ne čutijo moči, da bi se uprli – tedaj postane nesramnost prevla​dujoča značilnost časa. Rekli bi lahko, da čas teče v njeni fugi. Nesramnost ni več nekaj sporadičnega, nekaj, kar se tudi dogaja, am​pak postane prevladujoča spremna prvina vsega javnega govora, najprej na izoliranih področjih, potem pa vedno bolj tudi v celoti.

Pesnik in akademik Ciril Zlobec je 27. aprila zvečer v Cankarjevem domu na slovesnosti, ki ji je uspelo, da nas je znova postavila v čas mitingov, povedal nekaj pomembnega. Pove​dal je pravzaprav, da je stvar z enobejem že odločena. Rekel je, da je narodnoosvobodilni boj »že napisana knjiga, na razpolago v vseh knjižnicah današnjega in jutrišnjega spomi​na, za nas in vsakogar, ki se bo čutil negoto​vega«. Na kaj je pesnik pri tem mislil? Imel je na kaj misliti! Mislil je lahko na enajst zvezkov Enciklopedije Slovenije; mislil je na nekaj tisoč zgodovinskih in spominskih knjig, ki so jih napisali prizadevni uslužbenci po zgodovinskih in socioloških inštitutih in upokojeni politiki in generali; lahko je mislil na nekaj deset tisoč razprav po raznih socio​loških, politoloških in kulturnih revijah; mi​slil je na deset ali dvajset filmov; mislil je na nekaj tisoč nedeljskih oddaj Se pomnite, to​variši; mislil je na milijone šolskih ur, ki so imele namen poučiti mladega človeka, kako je treba gledati na zgodovino; mislil je na dobesedno brezštevilne krajevne kronike. In tako dalje, in tako dalje.

Toliko je teh reči, da pesnik in akademik Ci​ril Zlobec ni mogel misliti na vse.

Dopustil je sicer, da bo vsakdo te stvari, ko jih bo bral, presojal po svoje, vendar samo »subjektivno«, »kot bralec in ne kot avtor«. Bralec si bo torej smel privoščiti čudaško za​dovoljstvo, da se bo ob branju predajal svojim posebnim mislim, a bo vsakič kmalu ugoto​vil, da je zgolj prejemnik, da ni »avtor«: da je že vse napisano in fiksirano. Po vsem, kar je bilo narejeno, pravi Ciril Zlobec, »nekaterih dejstev preprosto ni več mogoče poljubno spreminjati.« Ko pravi »dejstev« gotovo ne misli na dejstva, saj tudi on, kot vsi drugi lju​dje, najbrž ve, da preteklih dejstev nikakor ni mogoče spreminjati. Zato je, ko je rekel dejstva, lahko mislil samo na njihovo interpreta​cijo in morda še na to, da se nekatera dejstva lahko upoštevajo in druga ne. A to je po Zlobčevem sedaj mogoče početi samo še »poljubno« – argumentirano, utemeljeno pa tu ni mogoče narediti ničesar več. To je že vse narejeno. Oblast nad slovensko dušo je do​končno vzpostavljena. To nam je hotel pove​dati Ciril Zlobec.

Raymond Aron je nekoč rekel, da moramo na vsak način rekonstruirati avtentično podobo preteklosti, da bomo tako nekoliko več vede​li, kaj je svet in kaj je človek: da bomo tako tudi nekoliko več vedeli o tem, »kaj sploh lahko upamo«. Če je s stvarmi tako, kot nas je hotel prepričati Ciril Zlobec, je očitno, da ne moremo kaj prida upati.

Z zmagovalci iz leta 1945 se je zgodovina kruto poigrala. Najprej jih je zapeljala v mi​sel, da so absolutni zmagovalci. Ravno toliko možnosti jim je namreč ponudila za to razla​go, da so ji mogli verjeti. Ta vera pa je potem iz sebe prinesla še dve stvari. Prvič jim je dala verjeti, da zmago lahko pripisujejo zgolj sebi in svoji prisebnosti. To pa že ni bilo res in so s tem že stopili v prostor, do katerega niso imeli pravice. Drugič pa jih je zmagoslavje napolnilo z varljivo mislijo, da smejo vse. In v tej misli – ker niso videli v njej skrite pasti – so naredili stvari, ki jih za vedno izklju​čujejo iz kroga omikanega sveta.

S tema dvema stvarema pa so se komunisti zamerili tistemu, za kar pravi grški mislec Platon, da je še pred Bitjo: to je Dobro. Dobro pa je tisti osnovni Nekaj, ki nazadnje vse po​stavi na svoje mesto. Govorica tistega Nekaj je počasna, tako da nekateri že mislijo, da je sploh ni, a nazadnje z gotovostjo pride. Ta prihod, gotovost tega prihoda, je veliko upa​nje vseh ljudi.

Počasna je torej govorica tistega Nekaj, ki ureja vse stvari, in ljudem, ki imajo izreden talent za manipulacijo, se čisto lahko zazdi, da tistega Nekaj sploh ni in da so oni tisti Nekaj, ki ureja vse stvari. Torej, ravno toliko časa se je Dobro, ki je, kot smo rekli, za vsem zakasnilo s svojim prihodom, da so komuni​sti že mislili, da ga sploh ne bo. Potem pa je le prišlo. A čudno, potem se je zgodilo tudi to, kar ni nihče pričakoval.

Prišel je čas, ki je terjal samospraševanje. Ta njegova zahteva je bila tu – navzoča, narav​na, dramatično dopovedljiva. Vsak, ki je kdaj izrekel ali napisal en resnični stavek, jo je mogel in moral videti. Toda komunisti je niso hoteli videti. Spet so dokazali, da so drugač​ni ljudje. Toda za to odločitev morajo sedaj plačevati. V tem komentarju nam je morda uspelo nekoliko pokazati, kako.

Zelo se trudijo, a jih bo nazadnje neslo. Ta trenutek jim gre, kot smo rekli, za reinter​pretacijo preteklosti. Upajo, da jo bodo dose​gli s prenosom težišča z mita o revoluciji na mit o narodnoosvobodilnem boju. V naspro​tju z Zlobčevimi besedami so prepričani, da se da preteklost poljubno razlagati. Nekoliko jih je v tem mogoče potrdil odgovorni ured​nik Dela Mitja Meršol, ki nas je nedavno tega vse poučil, da so »vse resnice v Delu«. Ker pa je Meršol ta stavek povedal in ne napisal, smo ga nekateri razumeli kot da pomeni, da so »vse resnice v delu« – da se torej delajo. Vsem se je ta stavek zdel zelo zanimiv, komu​nisti pa so se ga gotovo posebej razveselili.

Temeljna dejstva slovenskih ločitev – analiza

Če drugega ne, je predložena in z večinskim glasovalnim strojem zavrnjena lustracija, ki sta jo predlagala prvaka SDS in SKD, vsaj malo odškrnila vrata parlamentarnih raz​prav in omogočila presenečenim gledalcem in poslušalcem RTV zvedeti nekaj več o za​molčanih rečeh naše polpretekle zgodovine; o takšnih, o katerih se je moralo – vzlic »žametni revoluciji« in »pomladi« – molčati kot o najbolj skrivanih narodnih tabujih: o njih ni govora ne v šolskih knjigah ne v enciklopedijah niti v zgodovinah ne. In to so ta​buji, ki naj bi očitno ostali takšni še za na​prej, zakaj režimska TV se je zavedela nevar​nosti odkrivanja teh skrivnosti in na hitro prekinila poročanje iz parlamenta menda z izgovorom, da za ponavljajoče se dolgovez​nosti nima denarja. Sile kontinuitete pač do​cela obvladujejo medijski prostor in koali​cijsko njim pridružena SLS tudi če bi hotela – a že večkrat se je pokazalo, da je zminirana z »rdečimi trojanskimi konji« – ne bi mogla storiti nič: nasprotnima koalicijskima part​nericama LDS in DESUS se praviloma v za​res pomembnih merjenjih politične moči ve​dno pridruži »opozicijska« stranka kontinui​tete ZLSD.

Toda vsemu temu navkljub nas kar naprej priganja Evropa – naš neogibni, nezamenlji​vi strateški cilj – in vlada, ki ve, da brez Evro​pe ni naše ne njene prihodnosti, mora hočeš nočeš ugrizniti tudi v kislo jabolko: dokazati mora, da misli zares prekiniti s popkovino nekdanjega komunističnega režima. Seveda je zanjo pri tem pomemben le videz, ki naj bi preslepil Evropejce, njej pa še naprej ohranil oblast in privilegije. Zato sedaj obe glavni stranki kontinuitete na glas ponujata nekak​šni svoji različici dokončne prekinitve s pre​teklim enoumnim režimom, pri čemer pa skrbno pazita, da ne bi bili prizadeti vodilni položaji in v revoluciji doseženi privilegiji zmagovite rdeče strani. Prav jima pride že preizkušena taktika, ki se jima je tako odlič​no obrestovala ob začetkih »pomladi«, ko sta – ob politični naivnosti in kratkovidnosti te​danjega Demosa – dosegli konsenz, naj bi se kritične debate o naši polpretekli zgodovini ne vračale do začetkov vojne, ampak le do leta 1945 po njej. Na ta način bi se, so zvito trdili, izognili vsem prerekanjem o krvavih medvojnih obračunih – ta del naše zgodovine pa da je treba prepustiti našim zgodovi​narjem. Prebrisani načrt jim je uspel, tragič​ni začetki naše polpretekle zgodovine so bili tako zablokirani, vsa vrednotenja in debate so se poslej začenjale z letom 1945, torej s ča​som, ko je bil slovenski narod že dokončno razpolovljen na » hrabre, nesebične borce in osvoboditelje partizane« pa na »zavržene, zločinske belogardiste, prodane sluge okupa​torja«.

Od tega vzorca naše pretekle stvarnosti niti dediči rdeče kontinuitete še danes ne odsto​pijo niti za ped, vedoč, da bi se brez takšnih »osvobodilnih zaslug« njihove pa »sramotne kolaboracije švabobrancev« druge strani se​sulo v prah njihovo dokazovanje lastne zaslužnosti, večvrednosti, upravičenosti na vladanje in privilegije. S takšno plus in mi​nus bipolarnostjo je mogoče enoumno razla​gati vsa dejanja in početja, opravičevati vse zločine, celo tako vnebovpijoče, kot je nečloveški roški holokavst, zakaj: res je bila to ob​sodbe vredna napaka, toda na koncu koncev so bili le izdajalci! – se je zapisalo njihovemu peresu.

Enako prozorna ukana je tudi izgovarjanje na zgodovino in zgodovinarje – nanje se skli​cujejo od predsednika države do zadnjega »bivšega«, trdeč, da je ta že vse povedala, zato pa dajte že enkrat mir; zgodovine se ne da spreminjati, ne more biti drugačna – po vaši volji. In pri tem nočejo videti, da so ti njihovi »objektivni« zgodovinarji grešili že proti te​meljni zakonitosti vsakega zgodovinopisja: Že od Herodota je to etiološko raziskovalna veda, se pravi, da od tedaj, ko se je nehala sklicevati na »moiro« bogov, raziskuje izvor​ne razloge in povode, ki so posledično pripeljali do zgodovinskih faktov, do odločilnih dogajanj. Naši uradni zgodovinarji pa se ko​maj dotaknejo prav teh najzgodnejših vzro​kov ali pa jih zbagatelizirajo, prekvalificirajo v nepomembne, za razvoj sledečih dogodkov nične. Prav ta notorična podcenjevalnost »rdečih« zgodovinarjev o pravih začetkih naše tragedije nas obvezuje, da se vrnemo k tem izvirom narodne nesreče, ne zato, da bi, kot nam očitajo, spreminjali zgodovino, mar​več da bi jo »razbarvali« neobjektivnosti; da bi raziskali in ovrednotili tudi tiste dogodke iz obdobja 1941–1942, ki o njih molčijo, ker so jim očitno v hudo nadlego. (V podobni zagati so se znašli tudi pri KP Francije, kjer so nedav​no odprli za javnost svoje arhive. Toda znači​lno, le do leta 1944 nazaj: resnica o njeni ko​laboraciji s stalinskim zaveznikom Hitlerjem očitno še zdaj ne sme na beli dan!) A bodimo bolj zgodovinski od njih in začnimo pri sa​mih začetkih teh najusodnejših let v sloven​ski zgodovini, ki nas že pol stoletja delijo na več vredno in manj vredno polovico naroda.

Nihče ne bo mogel zanikati dejstva, da je bila Slovenija ob napadu sil Osi na Jugoslavijo aprila 1941 daleč naokrog edina dežela, ki ni premogla nobene, niti najmanjše pronaci​stične ali profašistične stranke. (Tu kajpa ne jemljemo v poštev »kulturbunda« ali koče​vskih Nemcev, ki nista bili »stranki« sloven​skega rodu.) Hrvatje so imeli fašistoidne ustaše, Srbi Ljotića, Madžari Puščičaste križe, Romuni Železno gardo, Slovaki Hlin​ko, Belgijci Degrella, Norvežani Quislinga, Francozi Action Française in še bi lahko na​števali. Že preden so te države okupirali Nemci, so omenjene pronemške stranke spodkopavale obrambno moč lastne države, ob napadu pa postale njihova »peta kolona«. Pri nas pa je tudi največja SLS, ki se je borila proti srbskemu unitarizmu in ji je uspelo na zadnjih volitvah zbrati prek 70% glasov voli​vcev, spodbujala k odporu proti Hitlerjevemu napadu in ob nemškem vdoru vabila v pro​stovoljstvo. Komunistična partija je imela te​daj še vezane roke zaradi Stalinove kolabora​cije s Hitlerjem in se zvito reševala z geslom, da »se gnile Jugoslavije ne splača braniti«. Tudi marionetna ponudba dveh komunistič​nih liderjev ljubljanski vojaški komandi za sodelovanje – komuniste je prav zelo mikalo orožje! – se pokaže zaigrana, saj so se njihovi člani povečini distancirali od uporniškega prostovoljstva. Trdno so rajši verjeli v Stali​novo »genialno« politiko taktičnega sodelo​vanja z nacisti: naj se najprej imperialisti in kapitalisti potolčejo med seboj, potem pa bo izmozgano Evropo zlahka preplavila revolu​cionarna sovjetska armada!

Odtod torej ime dubiozne Protiimperialistič​ne fronte – ne Osvobodilne! – saj naj bi ta de​lovala proti imperialistom – a to so bile zaho​dne države z imperiji! – v skladu s tedanjo stalinsko protiimperialistično taktiko, ki še ni dopuščala borbe proti trenutnemu nem​škemu zavezniku. Naj rdeči zgodovinarji obračajo besede, naslove in letnice, kakor jih volja, ostaja dejstvo, da je bila OF ustano​vljena zavoljo napada Hitlerjeve soldateske na Sovjetsko zvezo, ko je prelisičeni rdeči ge​neralisimus obupano pozival na odpor vse protifašistične sile sveta. Ustanovitelji OF torej niso »prisluhnili volji našega naroda«, da se upre nacistični in fašistični zveri, že 6. aprila ob napadu nanj niti ne potem 27. apri​la z ideološko Protiimperialistično fronto – marveč šele ob vdoru Nemcev v Sovjetsko zvezo, torej na pozive Stalina – ti pa so bili, kot vemo, za partijce najsvetejši ukaz.

Kaj je po kapitulaciji redne vojske Jugosla​vije pomenil vsak poskus napasti okupatorje, njihov najmogočnejši vojaški stroj vseh ča​sov, menda ni treba razlagati. Zato lahko člo​veško iskreno občudujemo vsakega, ki se je tedaj drznil upreti fašistični soldateski, pa naj je to storil iz narodnoosvobodilnih ali iz ideološko-revolucionarnih pobud – priznati mu velja junaštvo brez primere! Toda hkrati moramo pribiti, da je bilo to v tedanji situa​ciji brezperspektivno, še malo ne na uspeh realno računajoče početje. Čeprav v idealiz​mu osebnega žrtvovanja heroično veličastno, je bila to za skupnost našega malega naroda samomorilska odločitev. S strani tistih, ki so jo sprožili, organizirali in vodili, je bilo to brezglavo potiskanje ljudi v nesrečo – kot neodgovorni avanturisti so mali narod – ne pozabimo na Kajuhov »samo milijon nas je«! – izpostavili tveganju, da ga okupatorji do zadnjega uničijo.

Kakšna zares neopravičljiva avantura je bila to, se zavemo ob besedah – menda tudi za »rdeče« zgodovinarje dovolj kompetentnega – Stalina: voditelje varšavskega upora je jav​no obsodil za neodgovorne avanturiste, ki se igračkajo z usodo svojega naroda! Kako šele bi moral obsoditi začetnike naše OF (in bi tudi jih, če ne bi bili njegovi pokorni vazali!): koliko hujše je bilo tveganje ob uporu OF že leta 1941, ko sta bili Nemčija in Italija na višku moči in ni bilo niti enega zavezniškega vojaka na evropskih tleh, vse tja do Rusije – kot pa riziko ob poljski vstaji leta 1944, ko je bil Hitler domala dotolčen in rdeča armada komaj nekaj kilometrov od Varšave!

Pa tudi Angleži, ki so prav tako pozivali evropske narode, naj se žrtvujejo v oboroženem uporu proti silam Osi, so z lastno kr​vjo ravnali dosti bolj varčno: rojakom na oto​ku Alderney, edinem koščku britanskega ozemlja, ki so ga v vojni zasedli Nemci, so strogo prepovedali vsakršno upiranje okupa​torju: da se ne splača, ker bi privedlo do ge​nocida prebivalstva! Tako so preudarjali in ravnali zreli narodi z odgovornimi voditelji – dobro so prej pretehtali, da ne bi tekla domača kri brez pravega uspeha, po nepotreb​nem. Med nas pa je bila vržena neusmiljena demagoška parola: Žrtve morajo biti! – saj je bilo partiji vseeno, ali bo narod preživel ali izkrvavel v spopadu z več kot stokratno sov​ražno premočjo! Moskva je v boju na življenje in smrt z nacističnimi hordami terjala takoj​šen upor in partija jo je ubogala, ne misleč na to, kolikšen krvni davek bo zato moral plačati naš narod.
Kontinuiteta in njeni zgodovinarji se kajpa branijo z »močnim ugovorom«: da je bil slo​venski narod zapisan izginotju – saj so naci​sti to povedali brez dlake na jeziku! – in da brez partizanskega upora Slovencev danes ne bi bilo več!

Najprej vprašanje: kakšno uničenje Sloven​cev so programirali nacisti? Fizično in takoj​šnje zagotovo ne: koliko naših ljudi pa so Nemci pobili do dneva, ko je počila prva par​tizanska puška? – čas bi že bil, da bi zvedeli točno številko od naših zgodovinarjev! – a zagotovo jih niso več kot prstov na rokah, če odštejemo dejanske žrtve enajstdnevne vojne do kapitulacije Jugoslavije. Okupatorji so hoteli po Hitlerjevi volji »napraviti to deželo spet nemško« z etničnim čiščenjem, se pravi, z odvažanjem naših ljudi v pregnanstvo v Sr​bijo, v Šlezijo, na Saško. Nekaterim izseljen​cem se je posrečilo priti nazaj že v Ljubljan​sko pokrajino; to jim je dovolil italijanski »bolj mili« okupatorski režim, večina pa se je vrnila na svoje domove po koncu vojne. Nemci so že v prvem valu dosegli svoj prvi etapni cilj: odstranili so slovensko inteligen​co in duhovščino, s tem preprostemu narodu vzeli njim najbolj nevarno »duhovno hrbteni​co«. Če je partizanski upor – kot trdijo – res prekinil to nasilno izseljevanje naroda, pa so bili njegova tragična posledica drugačni, še dosti usodnejši transporti – v nemška tabo​rišča smrti. Ostaja dejstvo, da so zaradi par​tizanstva naši ljudje umirali v nemških in italijanskih taboriščih od mučenj in lakote, se pravi, izginjali za vedno. Nacisti pa bi z etnič​nim čiščenjem mogli Slovence kot narod iz​ničiti le, če bi v vojni zmagali – zakaj večina preseljencev na tuje se je po nemškem po​razu spet vrnila domov. Zato je zatrjevanje kontinuitete, da bi Slovencev brez partizanstva ne bilo več, milo rečeno, neprepričljivo: nasprotno bi lahko rekli, dosti dosti manj bi jih za vedno ostalo po številnih italijanskih in nemških taboriščih smrti.

Rdeča propaganda praviloma nastopa z udarnimi, demagoško sugestivnimi parola​mi, ki pa se razblinijo kot milni mehurčki, brž ko jih analiziramo, jim pogledamo »pod kožo«. Recimo trditev, da brez partizanskega boja ne bi bilo naše svobode! Res? Ali bi osta​la Slovenija okupirana tudi po letu 1945? Le kdo bi bil njen okupator, če se je poražena Ita​lija umaknila že leta 1943, Nemčija pa po kapi​tulaciji 1945? Ali niso tudi Danska, Belgija, Holandija in še katera država dosegle svobo​do brez upoštevanja vrednega partizanstva? Na koncu ostaja resnica le to, da brez OF ne bi imeli »rdeče » svobode, z vsemi »epohalni​mi tekovinami revolucije« – kakor so razgla​šali pol stoletja komunistične vladavine tisti, ki sedaj ne marajo niti slišati zanje, saj je bil menda partizanski boj zgolj narodnoosvobodilen! Brez OF bi imeli že leta 1945 »brezbarv​no«, se pravi, evropsko svobodo. Že tedaj bi se pridružili demokratičnim zahodnoevrop​skim državam, kamor se sedaj tako zagreto silimo vsi – in še posebej potomci tistih, ki so pol stoletja anatemizirali prav to »gnilo, kapi​talistično« Evropo, nas pa držali v »najnapre​dnejšem socialističnem družbenem redu« – kajpa z totalitarnim enoumjem in z gospodarsko zaostalostjo vred. In zato, da smo si namesto svobode priborili »rdečo svobodo«, je moral plačati mali slovenski narod strašanski krvni davek: po podatkih New York Timesa smo po vojnih žrtvah (v sorazmerju s številom prebivalstva) na tretjem mestu – takoj za Judi in Sovjetsko zvezo! Se je to splačalo komu drugemu kot partiji, ki je petdeset let uživala privilegije oblasti, njen pomladek pa še danes?

Zato očitek »nerdečim« strankam, zakaj niso šle takoj v gverilsko vstajo, ni upravičen, saj so imele zato trdne razloge prihraniti naše​mu narodu nepotrebne in preštevilne žrtve. Vse te ilegalne »nerdeče« organizacije so ime​le v programu po pasivnem odporu preiti v oboroženo vstajo proti okupatorju, vendar šele tedaj, ko bi prelita kri zagotavljala vsaj kolikor toliko sorazmerne uspehe. Čeprav so bila vsa »londonsko usmerjena«, pa tudi na angleške pozive niso hotela brezglavo tvega​ti takoj – pred očmi jim je bila v prvi vrsti uso​da malega naroda, ne pa kot komunistom – samo slepa pokorščina Moskvi in revoluciji.

Kontinuiteta še danes posebno skrbno za​molčuje neovrgljive dokaze, kako organiza​torjem OF ni šlo zares za skupen boj vseh narodnih sil proti zavojevalcem: da je že v svojih najzgodnejših pozivih na upor zagro​zila s smrtjo vsakemu, ki se ne bo priključil OF – pa celo če bi se zunaj nje organiziral za boj proti okupatorju! S parolo »Kdor ni z nami, je izdajalec!« je OF obsodila za izdajstvo tudi vse že obstoječe in bodoče protiokupator​ske organizacije. Denimo, že v dolgoletnih bojih proti fašizmu prekaljeno organizacijo TIGR in njeno Soško legijo, (nedavno smo brali, da jih je prek dva tisoč bilo aprila v pro​stovoljcih in da so že 13. maja 1941 tvegali prvi spopad z Italijani na Mali gori!), Sloven​sko legijo in različne četniške formacije, vse ustanovljene že pred OF »Rdeča« zgodovina pa ne zapiše niti besedice o tej izvirni krivdi OF za to prvo usodno delitev slovenskega na​roda na »naše in nenaše«, na »prave in nepra​ve«, na »borce za svobodo in izdajalce«.

Ko še danes ponavljajo zlonamerne očitke, kako da pogrevamo preteklost, kako oživ​ljamo stara sovraštva in delimo slovenski narod, je treba s prstom pokazati na to prvo razbijanje enotnosti slovenskega naroda, ki ga je zagrešila OF že takoj na svojih začetkih – a začuda to njeno izdajalsko razbijanje na​rodne skupnosti v najtežjih časih naše zgo​dovine ni bilo niti omenjeno, kaj šele ob​sojeno v nobeni naši »objektivni« zgodovini! OF je tako že v svojih prvih proglasih razde​lila slovenski narod in se mu – čeprav manj​šinska – oktroirala kot edino zveličavna! No​ben pošten, profesionalen zgodovinar ne bo mogel mimo te prve tragične delitve naroda, delitve, ki nas v svojih usodnih posledicah razpolavlja še danes!

OF kajpa ni ostala le pri besedah, ampak po​skrbela, da so narodna zaščita in vosovske skupine začele krvavo obračunavati z vsemi, za katere je vedela ali le slutila, da se ne bojo pokorili njenemu diktatu; da že imajo, snu​jejo ali nameravajo osnovati ilegalno organi​zacijo za boj proti okupatorju. Nihče ne more zanikati zgodovinskega dejstva, da so bile vse te ilegalne organizacije namerjene proti okupatorju; da se je vsaka tako ali drugače pripravljala za boj proti njemu. Tudi ni imela nobena namena boriti se proti OF, vsaj toliko časa ne, dokler ta ni začela v »revolucionar​nem terorju« krvavo pobijati brez pravega vzroka svoje »potencialne nasprotnike«. Še dolgo po začetku teh zločinskih umorov se goloroki niso mogli postaviti v bran obo​roženim in »špansko« izurjenim skupinam likvidatorjev. Nastopila je strahovlada OF, ko so v Ljubljani, po vaseh Dolenjske, Notranj​ske in Bele krajine padali pod streli rdečih ubijalcev nedolžni Slovenci, očetje, matere, sinovi, celo otroci. Dejstvo, ki ga ne more razveljaviti nobena objektivna zgodovina, je, da je bilo tedaj pobitih najmanj 500 ljudi (morebiti pa še enkrat, dvakrat več – le zakaj »vestni« zgodovinarji v petdesetih letih »prešte​vanja partizanskih kosti« niso mogli ugotovi​ti tudi točnega števila teh nesrečnežev?), nedolžnih, vseh slojev in starosti, tudi celih družin. In dejstvo je tudi, da se tem pobojem od jeseni 1941 pa do srede julija 1942, ko sta bili ustanovljeni prvi vaški straži, niso mogli upreti niti v samoobrambi, saj niso imeli orožja. Zatrjevanje kontinuitete, da je šlo že na teh začetkih za sistematično ovajanje nekakšnih »belih« konfidentov, ki da so odbi​rali pristaše OF za arest in taborišča, pa je, milo rečeno, neprepričljivo, saj bi potem​takem na veliko izdajali tudi »svoje«, ko pa jih je več kot polovica skupaj z »rdečimi« trpela lakoto po italijanskih taboriščih.

Izvirni greh bratomorne vojne tiči torej prav v teh začetkih, v teh neizzvanih rdečih zloči​nih, ob katerih pa ostajajo režimski zgodovi​narji presenetljivo malobesedni. In to vzlic očitnemu dejstvu, da so prav ta grozodejstva po več kot tričetrtletnem nemočnem tr​pljenju le sprožila odpor ustrahovanih vašča​nov. Zgodilo se je tisto, kar je dovoljeno po vseh človeških in mednarodnih zakonih, a kar zamolčuje naša kontinuiteta: pred zločin​ci je svoje življenje dovoljeno braniti na vse mogoče načine – tudi z orožjem, ki ga vzameš od oblasti! Pa tudi, če ni druge, od okupator​ske! O tem jasno govori haaška konvencija.

Ko analiziramo te grozotne poboje nedolžnih ljudi že v prvem letu vojne, se sprašujemo o pravih vzrokih, ki so pripravili OF do takšne zločinske prakse. Očitno jih ne moremo opravičevati s tistim »zob za zob«, kakor se nam ponuja ob nedavnih tragedijah vojne na Hrvaškem in v Bosni: prej Hrvati Srbe, zdaj Srbi Hrvate in Muslimane – zakaj pri nas ni bilo vzrokov za kakršnakoli etnična mašče​valna poračunavanja. Tudi razlaga, da je šlo za likvidacijo dejanskih in potencialnih ideo​loških nasprotnikov (res so pobili največ veljavnejših osebnosti na vasi, župnike, župane, učitelje, občinske tajnike ipd.), ne pojasni vsega, saj med kruto pobitimi ni manjkalo niti žena in otrok. Misliti nam da odlomek iz Che Guevarovega dnevnika, kjer piše, da bo moral začeti z revolucionarnim terorjem, če se mu kmetje po vaseh ne bojo priključili – spomni nas na priučeno taktiko naših rdečih liderjev, šolanih za revolucijo na kominternski univerzi.

Iz tega izhaja najbolj verjetna razlaga, da se je partija v OF odločila za takšen revolucio​naren teror zavoljo neugodnega položaja, v katerem se je znašla: bila je »najmanjša stranka«, ki si je šele morala pridobiti legiti​mnost. Njena ideologija ji je dovoljevala uporabo vseh sredstev, da doseže ta cilj. Pri tem si je pomagala tudi z očitno demagoškimi manevri. Denimo: prek svoje ilegalne »teh​nike«, letakov in ustne propagande je pozva​la Ljubljančane: Nikogar na ulici v popoldan​skih urah! In ker so jo malone sto procentno ubogali, je potlej bučno razglašala, kako je Ljubljana »plebiscitno« potrdila svojo privr​ženost OF! Toda – je kdo pomislil – ali bi rezultat sploh mogel biti drugačen? Le kate​ri Ljubljančan bi bil tako neumen, da bi nosil svojo glavo na ulice med živčne patrulje italijanskih karabinjerjev in kvesturinov, za po​vrh pa še tvegal kazen, s katero je neposlu​šnim zagrozila OF? Da se ne bi izpostavljali, so v stanovanjih kajpa ostali vsi – tudi vsi nasprotniki OF! Pa vendar se je kontinuiteta še nedavno sklicevala na tako »plebiscitarno izraženo ljudsko odločitev« kot na dokaz o enodušno OF privrženi Ljubljani! In podob​nih za lase privlečenih dokazovanj legitimno​sti OF v tistih prvih mesecih ni manjkalo.

Ker pri Slovencih na začetku vojne ni bilo nobene profašistične ali pronacistične stran​ke, kot jih je bilo precej po Evropi, je OF s fa​šizmom poskušala »umazati« skupine in dru​štva, ki so bila protikomunistična, tako zlasti Katoliško akcijo in stražarje. »Pofašistila« jih je po znani rdeči enačbi: antikomunist = fašist! Kakšni čistokrvni »fašisti«, ali ne: več kot »rdečih« skojevcev jih je šlo v prosto​voljce zoper Hitlerja, povrhu pa so še prebira​li papeževo protinacistično encikliko Mit bre​nender Sorge in poslušali predavanja dr. Ba​saja o protiverskem, poganskem značaju na​cističnega totalitarizma!

Prej partija, zdaj njeni prebarvanci so kato​liško Cerkev vedno šteli za svojo najnevarnej​šo nasprotnico. Njej niso pripisovali samo idejnega obsojanja početij »rdeče« OF, mar​več tudi odločilno iniciativo in organiziranje »bele garde«. Še danes pa ne marajo priznati dejstva, da je Cerkev reagirala proti komuni​stični OF šele po mnogih gnusnih zločinih; in da je bila kot tisočletna duhovna avtorite​ta naroda dolžna povedati svojim vernikom, da se ta pod krinko boja za svobodo bojuje za revolucijo, ko z zločinskimi umori terorizira Ljubljano in podeželje.

OF se torej kot manjšinska koalicija komuni​stov, Kocbekovih krščanskih socialistov in »levih« sokolov z večinskostjo ni mogla uveljaviti med drugimi dosti večjimi stranka​mi. Pa tudi s svojo oznanjano »edinozveličav​nostjo« ni bila posebej prepričljiva, saj so bile tudi vse druge stranke proti okupatorju. Toda čeprav majhna, je bila trdno organizirana, z dolgoletnimi partijskimi izkušnjami iz ilegale in povrhu še z borbenimi izkušnjami svojih prekaljenih »špancev«. Predvsem pa je bila udarna, v veliki prednosti pred vsemi drugimi, ker je bila pripravljena za dosego svojih ciljev uporabiti vsa sredstva – tudi atentate in uboje. Nasprotnike je dobesedno matirala s svojo v našem političnem prosto​ru dotedaj neprakticirano brutalnostjo. Toda ker si na demokratičen političen način ni mogla zagotoviti prepričljive legitimnosti, si je po preizkušeni komunistični taktiki mora​la najti ali sfabricirati »umazanega« nasprot​nika – da bi potem sama zablestela v avreoli edinega narodnoosvobodilnega gibanja. S serijo grozovitih pobojev je prisilila drugače misleče, da so se v strahu za svoje življenje zatekli po orožje k okupatorju. Še zdaleč ne zato, ker bi bili italijanski simpatizerji in renegati, marveč ker so jih meseci rdeče strahovlade prisilili v to odločitev skrajnega obupa: noč za nočjo so trepetali, kdaj pridejo in jih masakrirajo zločinski »likvidatorji«. Naj si vsak, ki se zgraža nad temi »narodnimi izdajalci«, rajši pošteno odgovori na vpra​šanje, kaj bi sam storil, če bi se znašel v njiho​vi stiski: bi pustil, da ga pobijejo kot psa ali pa bi poskušal obraniti sebe in domače? In tudi, ali se je oboroženim morilcem mogoče upreti brez orožja? Zgodovinarji prav gotovo ne bi smeli razpredati samo o dejstvu, »da so izdajalci vzeli orožje od okupatorja«, marveč bi morali pravično raziskati, ali niso to stori​li v obupu, ali jih niso likvidatorji prisilili v to. Namesto da samo ugotavlja tragične po​sledice, bo vsaka etiološka zgodovina na​tanko analizirala tudi njihove vzroke, od koga, zakaj in s kakšnim namenom se je prej zvrstilo toliko zločinskih umorih neoboroženega vaškega življa; in kako se je moglo zgoditi, da so ti dolenjski vaščani, ki so tako iz dna duše sovražili »Lahe«, od njih vzeli orožje? In še to, zakaj je bilo v teh pomorih toliko z ničimer razložljive krutosti, saj so pri večini ekshumiranih odkrivali znake bestial​nega mučenja.

OF se ne more opravičevati s frazami, da so bili nasprotniki še bolj zverinski in krvavi; pa kazati na »Urha in belogardistične mučilni​ce« – tudi če bi bile vse do pike resnične, ostaja dejstvo, da jih v času teh najmanj pol​tisoč ideoloških zverinskih pobojev ni bilo. Izvirne krivde za bratomorno vojno se »rde​ča« OF ne bo mogla nikoli znebiti. Prav strah pred smrtjo in še posebej pred njeno zverin​sko krutostjo je ljudi do kraja zgrozil, jih pri​silil, da so za obrambo svojih življenj šli po orožje celo k zasovraženim, še dosti huje, k zaničevanim Italijanom.

Danes, ko se kontinuiteta na vse kriplje tru​di, da zmije z NOB sleherno sled komunistič​ne ideologije, opažamo, da ne brišejo le revo​lucionarnih ostankov v imenih, spomenikih, društvih in organizacijah, marveč tudi v oz​načitvah nasprotnikov. Skoraj ne slišimo več govoriti o »belih« ali »belogardistih«, kar je bilo petdeset let njihovo najbolj priljubljeno zmerjanje; ne, zdaj naenkrat govorijo samo o domobrancih in kolaborantih, o hlapcih oku​patorja. Celo o kvizlingih zelo redko, saj je postalo že malce neprepričljivo naše prisi​ljene vojne kolaborante enačiti z okorelim, že predvojnim norveškim rasističnim nacistom. Kot vse pri komunistih pa je tudi zdajšnje početje natanko preračunano: preudarili so, da bi, če bi še naprej govorili o »belogardi​stih«, kazali s prstom na njihov nepogrešljivi nasprotni pol – na »rdeče gardiste«; in s tem hkrati potrjevali zgodovinsko dejstvo: »rdeča revolucija« je vedno zaplajala »bele«, svoje ideološke nasprotnike – teh si brez poprej​šnjih »rdečih« niti zamisliti ne moremo. Ker pa menda revolucije v naši NOB ni bilo in se je po padcu komunizma in prebarvanju kontinuitete ne spodobi več niti omenjati, je seve treba opustiti tudi utečeni ideološki žargon o »belogardistih« – ti so namreč ostali poleg rdeče zvezde in rdečih komisarjev najpre​pričljivejši dokaz za rdeči značaj naše OF! Danes so že sintagmo »rdeči gošarji« postavi​li na spisek žalitev, kajpa zavoljo motečega »rdečega« atributa, saj odkriva, da je v OF že od začetka o vsem odločala komunistična partija.

»Partijsko železna« disciplina članov konti​nuitetnih strank se ne izkaže samo pri doma​la sto procentnem sodelovanju na volitvah, ampak tudi na drugih področjih politične aktivnosti. Kot na ukaz začenjajo širiti izbra​ne propagandne parole, hvaliti »naše« iz​brance in napadati, polivati z gnojnico pro​skribirane nasprotnike. V njihovem »mož​ganskem trustu« brž natanko razčlenijo vse dogodke, na novo nastale situacije, da jim potem poiščejo najprimernejše, demagoško najbolj priostrene, najbolj uspešne replike, razlage in gesla. Ni težko opaziti, kako že čez nekaj dni njihovi disciplinirani pristaši z nji​mi zapolnijo slovenski eter. Če so predvčeraj​šnjim še na ves glas slavili rdečo revolucijo, smo morali včeraj poslušali tirade samo še o osvobodilnem boju; a temu že danes spletajo nov venec: ni bil samo osvobodilen, ampak kar »državotvoren« – res, brez njega menda sploh ne bi bilo vseslovenskega upora jugo​slovanski okupaciji! In pri tem računajo, da so ljudje že pozabili, kako smo se morali nav​sezadnje upreti prav »rdeči«, ne »beli« JLA!

Pozabili naj bi tudi to, kako so se v tistih pre​lomnih dneh nastajanja slovenske države obotavljale stare komunistične oblastne strukture, cincale med zvestobo narodu in privzgojeno pokornostjo rdeči Jugovini. Pa kako je borčevska organizacija na sodelo​vanje s strankami »pomladi«pri plebiscitu za samostojno Slovenijo obotavljaje se pristala šele pod pogojem, da ji vse zagotovijo »neokrnjene pridobitve NOB« – povedano po do​mače – da bo še naprej obdržala svoje privile​gije! Vemo tudi za takšne mlade in stare »ju​nake«, ki so se iz previdnosti – ne verujoči v možnost zmage in rešitve Slovenije iz objema Balkana – v kritičnih dneh zatekli na varno v tujino. In namesto da se zdaj toliko prsijo s svojim »doprinosom« nastanku slovenske države, hkrati pa izničujejo vlogo Janše, njegovih teritorialcev in policistov, naj rajši odgovorijo, zakaj se naši novi nastajajoči vojski – zdaj že trdijo: naslednici partizan​ske vojske! – niso pridružili slovenski »rdeči« JLA generali, ne aktivni ne taki v pokoju – kot so se, denimo, pri očitno bolj narodno za​vednih Hrvatih in Bošnjakih. Če bi bila vsa naša »rdeča vrhuška« res toliko borbeno do​moljubna, bi morala Sloveniji pomagati – ko je bila potreba najhujša – prav s to svojo »železno pestjo partije«, s svojo »rdečo« profe​sionalno vojaško elito, ne pa da se ta šele zdaj puli za visoke vojaške penzije.

Ta prebarvana kontinuiteta nastopa prese​netljivo »monolitno« – kot nekdaj partija. V vseh dosedanjih političnih kampanjah je streljala iz vseh topov na določene cilje, pa naj je to bil Pučnik, Peterle, Janša ali zdaj nadškof Rode. Da je vse programirano in vodeno iz enega centra kot nekdaj v partiji, postane jasno ob enakih reakcijah in odgovo​rih, trditvah, napadih in sramotitvah, ki se dobesedno enake pojavljajo v istem času. Se​daj ne bomo niti v pismih bralcev več našli prispevka, v katerem ne bi njihova »dežurna peresa« izrekla obvezne obsodbe o cerkveni »gozdni požrešnosti« in cerkev poučevala, kakšna je resnična krščanska duhovnost. In kot na ukaz noben pišoči borec ne pozabi po​sebej podčrtati, da on kot pravi narodnjak v vsem partizanstvu o kakšni partiji še slišal ni, kaj šele da bi jo opazil ali občutil. In če se je do včeraj govorilo samo o zločinski kolabo​raciji nasprotnikov, so danes že zaslutili, odkod jim grozi nevarnost: da so namreč lahko kolaboracije različne vrste, tudi »prisi​ljene«, pa zato ne vse »zločinske« – in že nas bojo poslej indoktrinirali z lažjo o »prosto​voljni kolaboraciji«, ki naj bi jo zagrešilo do​mobranstvo. No, prav s tem pa končno indi​rektno le priznavajo, da je bolj od vseh drugih bistveno vprašanje, kako se je pravza​prav začelo – prav tisto, čemur se je do zdaj izogibala uradna zgodovina.

Kakor koli že obračamo, ti grozoviti začetni poboji niso bile nikakršne obžalovanja vred​ne »napake«, katere da je OF iskreno obsodi​la, ker naj bi napravile veliko škode narodno​osvobodilnemu gibanju – tako bi zdaj radi te gnusne zločine v »politične napake« prekva​lificirali »rdeči« zgodovinarji. Edino pravi be​sedi za te pomore: zločini – pa se dosledno izogibljejo. Tudi temu, da jih ni zagrešilo samo nekaj samovoljnih »rdečih vojvod«, kot hitijo zatrjevati, da jih je vodstvo OF hitro odkrilo, onemogočilo in kaznovalo. Ne, stoti​ne teh umorov kažejo, da je moralo biti teh morilskih »vojvod« več, kot uradno prizna​vajo, povrhu tega pa se je kazni izognila ve​lika večina zločinskih likvidatorjev. Koliko je bilo partiji in OF v škodo in zato v resnici žal, da je zagrešila te zločine, pa najbolje odkriva zapis iz Kocbekovega dnevnika: Naši partijci v bazi 20 danes triumfirajo – nasprotniki so vzeli orožje od okupatorja!

Le kdo si bo upal trditi, da triumfira tisti, ki mu je žal? – Ne, triumfira tisti, kateremu se je izpolnilo, kar je planiral! OF je dosegla, kar ji je manjkalo: z »umazanjem« nasprotnika si je pridobila lastno legitimnost! Postala je edi​na »čista« borka za svobodo slovenskega na​roda, nasprotnike pa je z zločini prisilila v »kolaborantstvo«, v »izdajstvo«. To, da si je s tem nakopala na glavo državljansko vojno, je bila sicer lepotna napaka, po njenem računu pa se ji je splačala: nihče ji poslej ne bo mo​gel oporekati legitimnosti! Tudi tu je torej obveljalo juridično načelo: Is fecit, cui prodest (Storil je tisti, ki ima od tega dobiček)!

V uradni razlagi nastanka »belih« vaških straž po pravilu obtožujejo za iniciatorje in organizatorje cerkvene ljudi, od Katoliške akcije, kaplanov in župnikov, do cerkovnikov in organistov. Cerkvi je pripisana tolikšna krivda, da bi brez nje »bele garde« pravza​prav ne bilo. A ni bilo tako. Vsaj na Dolenj​skem in Notranjskem se je kmečka srenja v prvih mesecih po kapitulaciji – ne iz ideoloških, ampak iz socialnih nagibov – navduše​vala za Hitlerja in privoščila »guspudom« – brez razlike, svetnim in duhovnim – da jih je zapiral, poniževal in odvažal v Srbijo. Po tra​diciji so bili našemu človeku Nemci vedno bližji kot Italijani; te so sovražili in zaničeva​li tudi zaradi še živih spominov na soško fronto. Priložnostni štajerski kmečki delavci, ki so pred vojno hodili na delo v Nemčijo, pa so bili polnih ust hvale, kako dobro se tam godi kmetu in delavcu. Zato so nejeverno sprejemali opozorila duhovništva, da je vsa​ka okupacija za narod nesreča, da pa je ita​lijanska trenutno manj nasilna kot nemška in zato za preživetje našega naroda v vojni situaciji manj akutno nevarna. Duhovniki so v tem času izgubili večji del vpliva na socio​loško zrevoltirani kmečki živelj. Pojav »naših fantov gošarjev« po gozdovih, »ki bojo že po​kazali tem makaronarjem«, je ljudi polnil s ponosom in z upanjem – s simpatijami so gle​dali nanje vsi brez razlike.

Toda kmalu se je začelo po malem šušljati, na tiho, zgroženo, med štirimi očmi: da so po​noči prišli in odvlekli, ubili, masakrirali go​spodarja, sina; ali očeta, mater, ali ženo, hčer; kar celo družino. Podnevi so partizani tu pa tam napadli kakšno italijansko patruljo, večjo kolono ali ponoči vojaško postojanko in se potem hitro umaknili v gozdove. Mašče​valna italijanska soldateska se ni spuščala za njimi, rajši je prihrumela nad vas, požigala hiše, postavljala moške pred puške, stare in mlade obeh spolov odpeljavala v taborišča. Obstajajo pričevanja, da je bila takšna parti​zanska taktika programirana, saj je bila za OF koristna: preden se je okupatorska voj​ska približala vasi, so iz nje pobegnili vsi za orožje sposobni moški. Na ta način je okupa​tor sam izvajal »prisilno mobilizacijo za par​tizane«, saj prestrašenim ljudem ni preosta​lo drugega kot zatekati se k njim v gozdove.

Dolenjske, notranjske in belokranjske vasi sta preplavljala strah in groza. Dvojna: pod​nevi so se ljudje skrivali pred italijanskimi »rastrellamenti«, ki so v praksi pomenili požgane in izropane hiše, v internacijo od​peljane vaščane, postreljene moške. Ponoči pa so se skrivali, trepetali, kdaj bo zaropota​lo po vratih in bodo »znani neznanci« odpelja​li v noč kdove česa krive ali nekrive – njihove sledi so se največkrat izgubile v gozdovih Roga. Partizani so imeli po vaseh organizira​ne mreže terencev, ti so postali oči in ušesa njihove vojske. Javljali so premike okupa​torja, bili sli, vodiči, ki so natanko poznali domači teren, zbirali hrano, potrebni mate​rial, skrivali ranjence in novince odpremljali na določene javke. Kot obveščevalci so ne​dvomno dosti tvegali, zakaj vojni zakoni so bili za »špijone« skrajno neusmiljeni ne glede na spol ali starost. Če so za takšna nevarna početja uporabljali celo otroke, to samo do​kazuje, kako neodgovorni in nečloveški so bili tisti, ki so jih rekrutirali. Toda pri vseh »domoljubnih« nalogah terencev po pravilu zamolčijo, da so prav oni odločali tudi o tem, h komu bodo šli »rekvirirat« pa kdo bo »po​noči zginil« – in vse to že v tistih prvih mesecih vojne, ko ni bilo nikjer oboroženega »do​mačega nasprotnika«. Terenci so poznali svoje sovaščane in pri odločanju za likvida​cijo so nemalokrat prišle na vrsto mimo ideo​loških tudi osebne zamere in maščevanja. Terenci so se pokazali izjemno okrutni že po italijanski kapitulaciji, še posebej pa ob sa​mem koncu vojne. Kdo bi vedel, koliko nesrečnežev iz »rdečih« povojnih lagerjev so domači terenci »pospravili« s svojo »negativ​no karakteristiko«, če jih niso kar osebno pri​šli izbrat »za odstrel«. In koliko tistih po veči​ni mladoletnih domobranskih fantov, ki so se po objavljeni amnestiji polživi vračali domov, so tako rekoč na domačem pragu neusmi​ljeno potolkli vaški terenci. A vse to že v miru – ne v vojni, kot nasprotna stran očita domo​brancem! – za povrh pa še po bučno razbob​nani amnestiji!

In spet smo se dotaknili še ene značilnosti taktike partizanov: laž zanje ni bil »greh«, negativna moralna postavka, ki bi se je bilo treba izogibati, marveč narobe, odlično tak​tično sredstvo za varanje nasprotnika. Nobe​na dana beseda, obljuba, dogovor, celo podpi​sana pogodba ni veljala dlje, kot se jim je zde​la koristna. Koliko posameznikov in skupin vaških stražarjev na Turjaku, v Grčaricah in še kje je odložilo orožje na trdna zagotovila, da se jim ne bo nič zgodilo, a so bili potem kruto pobiti. Pa še dosti huje, tako niso laga​li samo »nasprotnikom« in »izdajalcem«, mar​več že prej, ko teh še ni bilo. Vzemimo primer po večini mladih internirancev, ki so jih par​tizani na Verdu v juniju 1942 osvobodili iz ita​lijanskega transporta. Še živeče priče vedo povedati, da so jim velikodušno ponudili tri možnosti: vstopiti v partizansko vojsko ali v delovno četo – lahko pa se odločijo tudi za vrnitev domov. Naivni nesrečniki, ki so ve​rjeli, da so partizani mož beseda, in se javili za domov, so izginili kdove kje v gozdovih Krima.

Ob evforičnem slavljenju partizanskih za​slug velja pobliže pogledati tudi pravo vsebi​no t. i. partizanske osvoboditve. Osvoboditi pomeni po Laroussu oprostiti, rešiti deželo sovražne okupacije. Je bil to dosežek partiza​nov? Dokler so bili pri moči italijanski oku​patorji, so partizani obvladovali gozdna kočevska področja, večino dežele pa so za kratek čas zasedli le po kapitulaciji Italije. In skoraj isto se je ponovilo vdrugič: tudi Nemci so vladali vsej Sloveniji razen gozdnim pre​delom Roga, Pohorja, Jelovice in Bele kraji​ne. Dokler od tam niso huje motili njihovih strateških načrtov, se niso posebno trudili, da bi jih pregnali in te kraje zasedli, marveč so jih le občasno »prečesavali z Einsatzi«. Ob zadnji ofenzivi aprila 1945 so celo zadržali domobranske udarne bataljone, ki so hoteli zasesti celo Belo krajino, pa se to ni skladalo s takratnimi nemškimi načrti. Po kapitulaciji je bil Nemcem edini cilj priti čim prej čez Alpe in se predati Angležem. Hude končne borbe, katere na ves glas hvali naše zgodovinopisje, se torej niso vnemale zavoljo okupatorjeve trdovratnosti, da bi še naprej zasedal sloven​sko zemljo – saj je komaj čakal, da pride na Koroško – marveč prav nasprotno: le zato, ker so partizani Nemcem skušali preprečiti umik k Angležem, ampak jih prisiliti, da se njim predajo. Vojna se je pri nas zavlekla za nekaj dni dlje kot v Evropi, ker se nemška vojska ni hotela predati rdeči JLA, ne pa, ker bi hotela še naprej okupirati Slovenijo. Zagri​zeno se je upirala zavoljo strahu, kaj se ji bo zgodilo, če se razorožena prepusti na milost in nemilost verolomnim komunistom.

Po takem razmisleku se nam kažejo končne partizanske vojaške akcije le zasedanje naše zemlje za umikajočo se okupatorsko vojsko: partizani je niso mogli prisiliti k umiku, do​kler tega zavoljo porazov na glavnih frontah ni storila sama. Torej nekaj podobnega, kot je bilo »osvobajanje« po italijanskem Vittorio Veneto: Avstrija je razpadla in italijanska vojska je brez težav zasedala deželo za av​strijskimi armadami, ki so se po kapitulaciji umikale v razsulu. Tako ali malo drugače, vsekakor pa tisti pravi, čisti zven besede osvoboditev, ki pomeni pregon okupatorja iz svoje dežele (najbrž še preden je že na vseh frontah kapituliral), hudo zbledi ob teh za​dnjih partizanskih vojnih naporih. Ostaja dejstvo, da ne prve ne druge okupatorske vojske partizani niso premagali in napodili z naše zemlje, dokler ju niso prej zavezniki pri​morali, da sta dokončno kapitulirali.

Treba pa je priznati, da so partizani skoraj štiri leta držali vsaj dele osvobojenega ozem​lja sredi okupirane Evrope. Toda trditi in pretiravati, koliko divizij so morali imeti, de​nimo, Nemci na tem slovenskem področju, ni realno. Vemo, da so nemške elitne vojaške formacije nastopile po italijanski kapitula​ciji, ko so ponovno »spravile deželo v zado​voljivo stanje«; a naprej so »red vzdrževale« policijske in zaledne formacije, tudi divizije, ki so se prišle »oddihovat« s fronte.

S tem pa smo se približali hudo spolitizirane​mu vprašanju, koliko je NOB v resnici poma​gala vojaškim naporom zaveznikov. Prave teže tega doprinosa ne velja presojati samo po pohvalah in priznanjih tedanjih angleških vojaških misij in politikov ali zgolj po pisanju njihovih časopisov. Angleži, tipični zagovor​niki makiavelističnega načela, da v zgodovi​ni preživi samo sebičen narod, so bili kajpa hvaležni za vsakega tujega vojaka v boju z Nemci, vedoč, da je nadomestil njihovega, pa zato niso varčevali z besedami priznanja. V tistih za osamljeno Anglijo presodnih letih je bila visoko cenjena vsaka pomoč in sodelo​vanje. Že misel, da se tudi tam nekje na Balkanu nekdo bori proti Hitlerju ali Musso​liniju, je krepila odločenost naroda za boj do zmage.

Toda dejanski efekt vsake pomoči se na kon​cu koncev vedno meri po tem, koliko škode je prizadejala sovražniku, pa naj se štejejo vojaške človeške ali materialne izgube. In prav ta bilanca je pri naši NOB, vsaj kar za​deva zavezniške koristi, dokaj skromna. G. Urbanc je iz dosjejev v Beogradu izpisal, da je bilo v slovenski NOB pobitih skupaj manj kot tisoč okupatorskih vojakov, od tega nekaj več italijanskih kot nemških. Kajpa mednje ni štel nemških vojnih ujetnikov, teh je bilo po kapitulaciji zločinsko pobitih dosti več. Tudi če ti podatki niso dovolj natančni in je bilo sovražnih izgub nekaj več, pa preseneča, da se iz naših vojnih zgodovin ne dajo izluščiti dokončne številke pobitih okupatorjev. Toda celo če bi vsem tem okupatorjevim izgubam v ljudeh prišteli še partizanske diverzantske akcije, miniranja prog, bunkerjev in mostov, vse to ne bi zapolnilo niti tretjine časa, ki ga je partizanska vojska namenjala svojemu »notranjemu sovražniku«, ideološko nasprot​nim domobrancem.

Če drži, da so partizani reševali sestreljene zavezniške letalce, pa ni res, da bi jih domo​branci izročali Nemcem. Še so žive priče, kako so«beli« nosili hrano skrivajočim se zahodnim aviatikom in kako so prek »čet​niškega odreda«, celo prek partizanov poši​ljali zavezniške letalce na varno. Zahodne za​veznike so domobranci ves čas šteli za svoje zaveznike, ki se bojo po porazu fašizma prej ali slej postavili po robu nič manj zločinske​mu in totalitarnemu komunizmu. Prav za​voljo dokazanega reševanja sestreljenih za​vezniških pilotov niso Angleži v Pliberku maja 1945 partizanom predali komandanta Rupnikovega bataljona Vuka Rupnika.

Partizani, ki so po sporazumu Tita s Churchil​om začeli dobivati kot priznana zavezniška vojska izdatno pomoč, so kajpa morali z akcijami dokazati, da so je vredni. Vendar je bila njihova moč po ustanovitvi domobran​stva in še posebej njegovih udarnih bataljo​nov hudo omejena, v zadnjem letu praktično skrčena na Belo krajino. Res se je bakla vstaje medtem prenesla tudi na Gorenjsko in Štajersko, a brez večjih uspehov. Najbolj na​glo se je partizanstvo razvilo na Primorskem, kjer je zavedni narod že od prve vojne vztra​jal s TIGR-om v ilegalnem boju proti italijan​ski oblasti. OF se je tam toliko laže skrila za osvobodilni boj – ni ji bilo treba izvajati »re​volucionarnega terorja«, ker je »umazanega nasprotnika« že imela. Primorci, podobno kot Štajerci in Gorenjci, niso nič ali zelo malo vedeli za stotine »rdečih« pobojev nedolžnih v Ljubljanski pokrajini, zato so povečini iz pra​ve narodne zavednosti vstopali v partizan​stvo in obsojali »kolaboracijo«. OF tudi ni po​skušala kolektivno očrniti primorskega klera z »izdajstvom«, ker bi ljudje kaj takega ne​radi verjeli, saj ga je prav njegova duhovšči​na dvajset let bodrila v uporu proti potujče​valcem. Brez »rdečih« okrutnosti pa tudi tu ni šlo, ne samo pri pobijanju nasprotnikov, marveč tudi pri podrejanju regionalnih, že prej obstoječih uporniških skupin »pravover​nemu« partijskemu centru. Še vedno ostaja v skrivnost zavita smrt Vojka Premrla, slovite​ga borca za podjarmljeno primorsko ljud​stvo.

Da OF in komunistom v njej v resnici ni šlo v prvi vrsti za osvoboditev naroda, ampak pre​dvsem za zmago komunistične revolucije, nam postane očitno, ko analiziramo njihove odnose do okupatorske vojske. Ne samo da so na skrivaj večkrat paktirali z njo, kadar jim je to prinašalo koristi (h »kravji kupčiji« s kapitulirano italijansko vojsko se bomo vr​nili malo pozneje), celo dogovor o nenapa​danju z Nemci so si privoščili na Primorskem leta 1944. In to v času, ko je bil ta prehodni teri​torij življenjskega pomena za vzdrževanje nemške fronte proti zaveznikom na italijan​skem škornju! Takšno ravnanje razkriva, kaj j e bil ves čas nj ihov glavni cilj: na vsak način preživeti, pričakati svobodo v gozdovih kot edina oborožena sila, da bi lahko po koncu vojne zavladali deželi. Zato niso smeli dopu​stiti nobene »nerdeče« ilegalne vojske. Tudi niso nikoli privolili v kakršnokoli enakopra​vno sodelovanje z drugimi grupacijami za boj proti okupatorju, denimo, ne z »belim« Šta​jerskim bataljonom ne z odredom »plave gar​de« – oba so morali uničiti, če so hoteli ostati edini gospodarji slovenskih gozdov. Skrajno cinično zato izzveni duhovičenje stare konti​nuitete, da je bilo v hostah dovolj prostora za vse, ki bi se hoteli upreti okupatorju. In nič manj ni zavajajoča trditev, češ tudi v Franciji so se lahko skupaj borili proti Nemcem »rdeči in nerdeči«! Kot da ni vsem znano, da so bili ob zlomu francoske države degolisti tisti, ki so začeli upor – komunisti pa so se jim pri​družili šele dosti kasneje, šele takrat, ko jim je dovolil Stalin, se pravi, po Hitlerjevem na​padu na Sovjetsko zvezo. Francoski časopisi so v nekrolog za rdečim liderjem Thorezom zapisali, da se je ta v poznejšem junaškem »makijevstvu« le odkupil za začetno komin​ternsko sodelovanje z nacisti. Če pa bi – obratno – imeli uporniško prvenstvo komu​nisti, bi kot učenci iste moskovske šole bržčas ravnali enako »edinozveličavno« kot naša partija – se pravi, za vsakršno sodelo​vanje bi zahtevali zase absolutno oblast in komando.

Kako je OF vedno mislila predvsem na revo​lucijo in na njene cilje, se nam nedvoumno razgali ob italijanski kapitulaciji 1943. Parti​zani so imeli v rokah vso zbegano italijansko soldatesko, a namesto da bi pred sodišče po​stavili vsaj najbolj odgovorne višje šarže in jih obtožili za zločine proti človeštvu, so z nji​mi rajši sklenili daj-dam: spustili so jih nekaznovane domov, potem ko so jim oni prepustili topove in topničarje za uničenje utrjenih postojank nasprotnikov! In to ne samo »belega izdajalskega« Turjaka, ampak tudi »plavih« Grčaric: šele italijanske topo​vske granate so prisilile k predaji »odred ju​goslovanske vojske v domovini«, takrat še uradno priznane od zahodnih zaveznikov. In tudi od Stalina! Rajši so brez kazni spustili domov v Italijo te resnične »požigalce sloven​skih domov«, samo da so jim prej pomagali razorožiti in pobiti ideološke nasprotnike! Ali je potlej čudno, če sedaj našim politikom ob nenehnih italijanskih izsiljevanjih niti na misel ne sme pasti, da bi Italiji vrnili z našim stokrat bolj zabeljenim obračunom zločinov med italijansko okupacijo: saj bi se jim prekanjeni italijanski diplomati zarežali v obraz, češ vse ste jih imeli v rokah, vse vojne zločince, generale in kolonele, ki so dali požigati vasi, streljati nedolžne talce in vaško srenjo vlačiti v taborišča lakote – le zakaj jim hočete soditi po tolikih letih, ko pa ste j ih takrat spustili brez kazni?

Ko skušamo presoditi resnično težo prispe​vka slovenske NOB vojnim naporom zaveznikov, najbrž ne bo brez pomena spomniti, kako zahodni zavezniki danes ocenjujejo to vojno obdobje našega partizanskega boja. A ne morebiti v besedah in pisanju, ampak kar v eksplicitnem dejanju. Ob petdesetletnici izkrcanja zaveznikov v Normandiji, ki je po​menilo začetek nemške kataklizme, so pova​bili na proslavo pomembna odporniška gi​banja v Evropi. Nismo še pozabili, kolikšna je bila tedaj užaljenost naše borčevske organi​zacije, ko so jo povsem prezrli! Ugibamo lahko, zakaj – ali namenoma ali iz pozabljivo​sti – ali pa se jim je zdel njen vojaški doprinos zavezniški stvari premajhen, da bi bil vreden tolikšne pozornosti?

Kakorkoli razglabljamo o pravih vzrokih te najhujše tragedije v slovenski zgodovini, ve​dno se vračamo na začetek, na teh poltisoč nedolžno pobitih v prvih mesecih »revolucio​narnega terorja.« Brez njega bi ne bilo ne vaških straž ne domobranstva ne vsega dru​gega hudega in najhujšega, kar je sledilo. Kontinuiteta se dobro zaveda, da je v tem njena izvirna krivda, zato jo skuša pozabiti, zabrisati z molkom. Celo bolj se je boji kot povojnega holokavsta: pri njem se lahko nekako jeguljasto izvija, češ zagrešila ga je JLA in »prenapeta« jugopartija v njej – razu​mljivo, krivdo je danes najpriročneje zvrniti na nesimpatični jug. Toda lastne krivde za te najzgodnejše žrtve ne more preložiti na no​benega drugega grešnega kozla, saj je na dlani, da je idejo revolucionarnega terorja vpletla že v sam začetek OF in z njo zanetila krvavo bratomorno vojno.

Prej ali slej bo prišel čas, ko bo »rdeča« konti​nuiteta izgubila oblast in ne bo mogla še na​prej z glasovalnim strojem preprečevati, da bi objektivna, »neobarvana« zgodovina za​pisala vso resnico o tej do zdaj enostransko obravnavani slovenski tragediji. In tudi o njeni izvirni krivdi zanjo, za katero bo mora​la dajati račune rdeča partija v OF. Šele takrat bo resnična lustracija omogočila tudi resnično spravo. In vstop resnično demokra​tične Slovenije v Zvezo evropskih držav.

